Artur Jung

Artur Jung (4. märts 1877 Kabala vald, Viljandimaa – 7. aprill 1959 USA) oli eesti advokaat.

Elukäik 
Artur Jung sündis Kabala vallas Kurla koolimajas. Ta isa Hans oli samas koolis õpetajaks. Õppis Adavere-Sillaotsa koolis, siis 1890. aastani Pilistvere kihelkonnakoolis ja 1893. aastani Põltsamaal Eesti Aleksandrikoolis. Kaks aastat hiljemini sooritas õpetaja kutseeksami. 1894–1895 oli õpetajaks Risti vallakoolis ja 1895–1900 Abjas Käidi koolis. Ühtlasi oli samal ajal Halliste kiriku organistiks. 1900–1907 oli köstriks Pärnu Eliisabeti koguduses, 1906. ja 1907. aastatel oli tegev ajakirjanikuna, olles Postimehe Pärnu toimetuse liikmeks. Tema sulest ilmus muuseas 1908. aastal "Emakeele õpetus". 1906. aastal lõpetas Jung eksternina Pärnu kroonugümnaasiumi ja astus Tartu Ülikooli õigusteaduskonda, mille lõpetas 1910. aastal.

Ta oli 1910–1911 Tartus vandeadvokaat Oskar Rütli abi, 1911–1915 advokaat Pärnus, ühtlasi Meie Kodumaa toimetaja kuni 1914. aastani. 1915–1917 oli semstvo juriskonsult Novgorodis. 1918. aastal sai vandeadvokaadiks ja asus elama Viljandisse. Lisaks advokaadiametile pidas Artur Jung oma sünnitalu, oli tunnustatud muusikamees ja kirjandusetundja.

Ühiskondlik tegevus 
Artur Jung oli tegev paljudes organisatsioonides: Eesti Üliõpilaste Seltsi liige ja Korporatsioon Sakala asutajaliige, Pärnu Eesti Kooliseltsi asutaja, Novgorodi Eesti Seltsi asutaja, Jaani koguduse nõukogu esimees, propagandapealik Sakala malevas, Viljandi Haridusseltsi eestseisuse liige jne.

Viited

Välislingid 
 

Eesti advokaadid
Pärnu linnaelanikud
Konstantin Päts'i Riigivanemaks Valimist Korraldava Komitee poliitikud
Tartu Ülikooli õigusteaduskonna vilistlased
Eesti Üliõpilaste Seltsi liikmed
Korporatsioon Sakala liikmed
Eestlased Ameerika Ühendriikides
Sündinud 1877
Surnud 1959